Predkladacia  správa

Návrh zákona o ochrane spotrebiteľa pri finančných službách na diaľku a o zmene a doplnení niektorých zákonov vypracovalo Ministerstvo financií Slovenskej republiky na základe Plánu legislatívnych úloh vlády SR na rok 2004. 

  	Navrhovaná právna úprava má za cieľ dosiahnutie úplnej kompatibility so smernicou EÚ č. 2002/65/ES o marketingu spotrebiteľských finančných služieb na diaľku a o zmene a doplnení smernice Rady 90/619/EHS a smerníc 97/7/ES a 98/27/ES a vytvorenie právneho rámca pre poskytovanie finančných služieb na diaľku, t. j. prostredníctvom telefónu, či počítača, ktorý doteraz neexistoval a zároveň zabezpečenie potrebnej ochrany spotrebiteľa.

Návrh zákona sa nepredkladá na rokovanie Rady hospodárskej a sociálnej dohody SR vzhľadom na to, že prijatím zákona sa nepredpokladá dopad na štátny rozpočet, rozpočty obcí a vyšších územných celkov, životné prostredie a na zamestnanosť. Prijatie navrhovaného zákona nebude mať dopad na štátny rozpočet, životné prostredie, rozpočty vyšších územných celkov, rozpočty obcí a nebude mať dopad na zamestnanosť, ani na tvorbu pracovných miest a organizačné zabezpečenie.

	Predkladaný návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými zmluvami a inými medzinárodnými dokumentami, ktorými je Slovenská republika viazaná. Návrh sa predkladá v súlade s článkami 69 a 70 Európskej dohody zo 4.10.1993 o pridružení Slovenskej republiky k Európskym spoločenstvám (oznámenie č. 158/1997 Z. z.). 

	Návrh zákona prešiel riadnym vnútrorezortným a medzirezortným pripomienkovým konaním a predkladá sa bez rozporov. Vecné a legislatívno – technické pripomienky boli vyhodnotené a zapracované do predkladaného návrhu zákona.
 
Návrh zákona je súčasťou postupov Slovenskej republiky v rámci zapájania sa do Lisabonského procesu prostredníctvom pridružovania k jednotlivým stratégiám a politikám EÚ a predstavuje významnú súčasť Komplexnej monitorovacej správy o pripravenosti SR na členstvo v EÚ.

Návrh zákona bol dňa 1. februára 2005 prerokovaný Legislatívnou radou vlády Slovenskej republiky, ktorá odporučila vláde Slovenskej republiky schváliť predmetný návrh s pripomienkami.